UHENDRICK Ekstein oke wagijima kwiKaizer Chiefs usafuna iqembu njengoba ezimisele ngokuqhubeka nokudlala phesheyaZAKHELE XABA | January 21, 2020OBEYIMENENJA kaHendrick Ekstein uthi akafuni lutho oluzomhlanganisa nalo mdlali amsola ngokumlahlisa okwenyongo yenyathi, ngoba izinto sezimhambela kahle.UPalesa Mkhize wePulse Players Management, usale encela isithupha ngemuva kokuba esize u-Ekstein wathola iqembu phesheya kwezilwandle, kulandela ukuchithwa kwakhe yiKaizer Chiefs. Uveze ukuthi ugcine engalitholanga intshontsho lakhe kwiSabah FC yase-Arzebeijan. U-Ekstein kumanje akanalo iqembu.“Angiziboni ngiphinde ngisebenza naye. Njalo uma izinto zimhambela kahle, uhambela kude. Wenze kanje emuva kokuthi ngimtholele indawo kwiKaizer Chiefs. Ngamtshela naye ukuthi bengazi ukuthi nakulokhu uzophinda futhi njengoba esedlala phesheya,” kusho uMkhize.“Angifuni ukuphinde ngizihlanganise naye ngoba lokhu akwenzayo kona igama lami. Abanye abadlali enginabo bazobona isithombe esingesihle uma ngimvumela ephuma engena. Kufanele nabo bangihloniphe nenkampani. Ngesikhathi ekwenza okokuqala ngangisafunda, kodwa manje sengibonile ukuthi unjani.”Kuvele ukuthi * -Ekstein useshaya ngemenenja entsha uCeyhun Libele, okuyiyona emfunela iqembu phesheya kwezilwandle. Kubadlali abaphethwe nguMkhize kubalwa uBen Motshwari we-Orlando Pirates noChris Katjiukua weBlack Leopards.U-Ekstein ulaxaze uMkhize ekhala ngokuthi akaseneme ngomsebenzi wakhe esefike phesheya kwezilwandle lapho efike waphenduka isilomo sabalandeli, eqhulula namagoli. Ngesonto eledlule uveze ukuthi akakazimiseli ngokubuya eNingizimu Afrika. Ngesikhathi ehlukana neChiefs, bekunezinkulumo zokuthi ubheke kwi-Orlando Pirates.“Angimbambele inhliziyo, konke sengakudlulisa. Kodwa besisuka kude naye ngaphambi kokumtholela umsebenzi kwiChiefs. Ngiyezwa ukuthi unemenenja entsha futhi akakalitholi iqembu. Ngimfisela okuhle kodwa. Sengathi angalithola iqembu. Kodwa ngeke esasebenza nami. Nginabadlali abangihloniphayo esisebenza ngokubambisana nabo,” kusho uMkhize.
